定惠院寓居月夜偶出
作者：蘇軾
朝代：宋

paragraphs: 幽人無事不出門，偶逐東風轉良夜。
參差玉宇飛木末，繚繞香烟來月下。
江雲有態清自媚，竹露無聲浩如瀉。
已驚弱柳萬絲垂，尚有殘梅一枝亞。
清詩獨吟還自和，白酒已盡誰能借。
不惜青春忽忽過，但恐歡意年年謝。
自知醉耳愛松風，會揀霜林結茅舍。
浮浮大甑長炊玉，溜溜小槽如壓蔗。
飲中真味老更濃，醉裏狂言醒可怕。
閉門謝客對妻子，倒冠落佩從嘲駡。